ആ സമയത്തൊന്നും ബിന്സി ഞാനായിരുന്നില്ല, ആ നടിയായിരുന്നു അവരുടെ മനസില്, ജോജിയെക്കുറിച്ച് ഉണ്ണിമായ ചില് സാറ ചില്... മഹേഷിന്റെ പ്രതികാരം സിനിമയില് ഭര്ത്താവിനെക്കൊണ്ട് ഇങ്ങനെ പറയിപ്പിച്ച സാറയെ അവതരിപ്പിച്ച ഉണ്ണിമായ പ്രസാദിനെ പ്രേക്ഷകര് ഒരിക്കലും മറക്കില്ല. അധികം സിനിമകളിലൊന്നും ഉണ്ണിമായയെ കണ്ടിട്ടില്ല. അഞ്ചു സുന്ദരികള്, വൈറസ്, പറവ, മായാനദി, തൊണ്ടിമുതലും ദൃക്സാക്ഷിയും, ഹലാല് ലവ് സ്റ്റോറി തുടങ്ങി ഒരുപിടി ചിത്രങ്ങള്.വേഷങ്ങള് മിക്കവയും ചെറുത്. അഞ്ചാം പാതിര യിലാണ് ആദ്യമായി മുഴുനീള വേഷത്തില് എത്തുന്നത്. എല്ലാ കഥാപാത്രങ്ങളിലും തന്റെ സാന്നിദ്ധ്യം അറിയിക്കുന്ന ഉണ്ണിമായ സഹസംവിധായിക, നിര്മാതാവ് എന്നിങ്ങനെ പല കുപ്പായങ്ങള് അണിയുന്നു. എങ്ങനെയാണ് മികച്ച സിനിമകളുടെ ഭാഗമാകാന് എപ്പോഴും കഴിയുന്നത് ? സഹസംവിധായികയായി ജോലി ചെയ്യുന്നത് നല്ല ഒരു ടീമിനൊപ്പമാണ്. അവരുടെ സിനിമകളാണ് ചെയ്യുന്നത്. അവിടെ നിന്ന് മാത്രമാണ് അഭിനയിക്കാന് അവസരം ലഭിക്കുന്നത്. പുറത്തുനിന്ന് ലഭിച്ചിട്ടില്ല. മികച്ച ടീമിനൊപ്പം പ്രവര്ത്തിക്കുന്നതിനാല് നല്ല അവസരങ്ങള് വന്നചേരുന്നു. ടീമിലുള്ള എല്ലാവരും മികച്ച ആളുകളായത് അംഗീകാരമായാണ് കരുതുന്നത്. മഹേഷിന്റെ പ്രതികാരത്തിലും മായാനദിയിലും പറവയിലും ചെറിയ കഥാപാത്രങ്ങളാണ്. എന്നാല് സിനിമ വിജയിക്കുമ്ബോള് അതില് ചെറിയ സംഭാവന ചെയ്താല് പോലും ശ്രദ്ധിക്കപ്പെടും. ഇക്കാര്യത്തില് കഥാപാത്രം ചെറുതോ വലുതോ എന്നില്ല. ഒരു നല്ല സിനിമയില് ശ്രദ്ധിക്കപ്പെടുന്നതെല്ലാം പ്രേക്ഷകര് മറക്കാതെ ഓര്ക്കുകയും ഇഷ്ടപ്പെടുകയും ചെയ്യുന്നു. പ്രേക്ഷകര് തരുന്ന അംഗീകാരമാണ്. അത് സന്തോഷം തരുന്നു. ജോജി യിലെ ബിന്സിയെ കണ്ടശേഷം ശ്യാം എന്തു പറഞ്ഞു? ശ്യാമിന് ബിന്സിയെ ഇഷ്ടപ്പെട്ടു. ബിന്സി രൂപപ്പെടുമ്ബോള് മുതല് ഞാന് കൂടെയുണ്ട്. അടുത്ത സിനിമ ജോജിയാണെന്ന് തീരുമാനിച്ചശേഷം കോ ഡയറക്ടര്മാരായ അറാഫത്ത്, റോയി, പോത്തന്, ശ്യാം, ഞാന്, ചീഫ് അസോസിയേറ്റ് ഡയറക്ടര് പ്രതീഷ്, പോത്തന്റെ നാടക അദ്ധ്യാപകനായ വിനോദ് മാഷ് എന്നിവരടങ്ങുന്ന സംഘം വാഗമണ്ണിന് പോയി. ഞങ്ങള്ക്ക് കൊവിഡ് പ്രൈമറി കോണ്ടാക്ട് ഉണ്ടാവുകയും എല്ലാവരും ഒരുമിച്ച് പതിനാലു ദിവസം ഐസോലേഷനിലാവുകയും ചെയ്തു. പക്ഷേ അത് ഒരര്ത്ഥത്തില് അനുഗ്രഹം ചെയ്തു. ആര്ക്കും എവിടെയും പോവാന് കഴിയില്ല. മറ്രൊന്നും ചെയ്യാന് കഴിയില്ല. ശരിക്കും പേടിച്ച അവസ്ഥ. ഈ കഥ ഡെവലപ്പ് ചെയ്യുക മാത്രമാണ് മുന്നിലുള്ള വഴി. ഞങ്ങള് എല്ലാവരും ശ്യാമിന് പ്രചോദനം പകര്ന്നു. പതിനാലുദിവസംകൊണ്ടാണ് ജോജി യുടെ ആദ്യ പകുതി പൂര്ത്തിയാവുന്നത്. ആ സമയത്തൊന്നും ബിന്സി ഞാനായിരുന്നില്ല. ജ്യോതിര്മയി തന്നെയായിരുന്നു മനസില്. ആദ്യ പകുതി രൂപപ്പെട്ടുകഴിഞ്ഞപ്പോള് പോത്തന് തീരുമാനിച്ചു. ബിന്സി ഞാന് ചെയ്താല് മതിയെന്ന്. അപ്പോഴാണ് ബിന്സി ഞാനാണെന്ന് അറിയുന്നത്. തുടര്ന്നും ജോജിയുടെ ജോലിയില് മുഴുകി. എന്റെ ഒപ്പം വളര്ന്ന ആളാണ് ബിന്സി. ഉള്ളിലെ അഭിനേതാവിനെ എപ്പോഴാണ് തിരിച്ചറിയുന്നത്? കുട്ടിക്കാലം മുതല് അഭിനയിക്കാന് ആഗ്രഹിച്ചു. പള്ളുരുത്തി സെന്റ് അലോഷ്യസ് കോണ്വെന്റ് ഐ.സി. സി സ്കൂളില് പഠിക്കുമ്ബോള് ഞാന് പങ്കെടുക്കാതെ ഒരു കലാമത്സരവും കടന്നു പോയിട്ടില്ല. നൃത്ത ഇനമായിരുന്നു കൂടുതല്. നാടകവും മൈമും കൂടിയാട്ടവും അവതരിപ്പിച്ചിട്ടുണ്ട്. സ്കൂളില് നാടകത്തിന്റെ ഭാഗമായപ്പോള് അഭിനയം കൂടുതല് ഇഷ്ടപ്പെട്ടു തുടങ്ങി. പല മേഖലയില് പ്രവര്ത്തിക്കുമ്ബോഴും ഏറ്റവും ആസ്വദിച്ച് ചെയ്യുന്നത് അഭിനയം തന്നെയാണ്. അഭിനയം നേരിട്ടുള്ളതാണ്. ആളുകളില്നിന്ന് അപ്പോള്ത്തന്നെ അഭിപ്രായം അറിയാന് സാധിക്കും. സര്ഗാത്മകത നേരിട്ട് പ്രകടിപ്പിക്കാം. സിനിമയുടെ സാങ്കേതിക രംഗത്ത് എന്താണ് നടക്കുന്നതെന്ന് ആരും അറിയാറില്ല. വളരെ കുറച്ച് ആളുകള് മാത്രമേ അതേപ്പറ്റി ആലോചിക്കൂ. എന്നാല് സ്ക്രീനിലെ പ്രകടനം അത്രമാത്രം ശക്തവും സ്വാധീനം ചെലുത്തുകയും ചെയ്യുന്നു. എന്താണ് ജീവിതത്തെക്കുറിച്ചുള്ള കാഴ്ചപ്പാട്? പരിണാമം സംഭവിക്കുന്നതാണ് ജീവിതം. എപ്പോഴും സഞ്ചരിച്ചുകൊണ്ടിരിക്കുന്നു. എനിക്ക് ഇഷ്ടമുള്ളതും ചെയ്യാന് ആഗ്രഹിക്കുന്നതുമായ കാര്യങ്ങളുടെ ഭാഗമാകാന് ശ്രദ്ധിക്കുന്നു, ശ്രമിക്കുന്നു. അതിനോട് പൂര്ണമായി നീതി പുലര്ത്തുന്നു. അങ്ങനെയാണ് ജീവിതത്തില് ഓരോ കാര്യവും ചെയ്യുന്നത്. ഈ സമീപനം മാറ്റമില്ലാതെ തുടരുന്നു. ഒന്നും മുന്കൂട്ടി പറയാന് കഴിയില്ല. കൊവിഡ് വരുമെന്ന് ആരും കരുതിയതല്ലല്ലോ. ആര്ക്കിടെക്റ്റ് ഉണ്ണിമായയുടെ ജോലി എങ്ങ നെയുണ്ട് ? ദിലീഷ് പോത്തന്റെ വീടിന്റെ ജോലിയിലാണ്. ഏഴുവര്ഷമായി ഈ മേഖലയില് പ്രവര്ത്തിക്കുന്നു. കടവന്ത്രയില് സ്ഥാപനമുണ്ട്. എല്ലാം ഒരേപോലെ കൊണ്ടുപോവാന് കഴിയുന്നു.സ്വന്തമായി ഒരു വീട് പണികഴിപ്പിക്കണമെന്ന ആലോചനയിലേക്ക് എത്തിയിട്ടില്ല. ഒരു വീട്ടില് എന്തൊക്കെ കാര്യങ്ങളാണ് വേണ്ടതെന്ന് ശ്യാമും ഞാനും പഠിച്ചുകൊണ്ടിരിക്കുകയാണ്. ചെറിയ ഇടമാണെങ്കില് പോലും ഞങ്ങള് സന്തോഷത്തില് കഴിയും. ഇന്ന രീതിയില് വീട് വേണമെന്ന ധാരണയിലേക്ക് ഇതുവരെ എത്തിയില്ല. എന്താണ് അടുത്തത്? തങ്കം ഇനി ഒന്നില് നിന്ന് തുടങ്ങണം. പ്രധാന ലൊക്കേഷന് കോയമ്ബത്തൂരും മുംബയുമാണ്. ഇപ്പോഴത്തെ സാഹചര്യം മാറണം. അതിനാല് എന്നു തുടങ്ങാന് കഴിയുമെന്ന് അറിയില്ല. മറ്റ് രണ്ട് പ്രോജക്ടുകളുടെ ജോലിയും നടക്കുന്നു. നിര്മ്മാണ സംരംഭമാണ്. സംവിധാനം ചെയ്യുമോ? സംവിധാനം ചെയ്യാന് ഇപ്പോള് ആത്മവിശ്വാസമില്ല. ഇനിയും പഠിക്കാനുണ്ട്. കുറച്ചുകൂടി റിസേര്ച്ച് വേണം. ശ്യാമിനോട് തിരക്കഥ ചോദിച്ചിട്ടുണ്ട്. ഇതുവരെ തന്നില്ല. ശ്യാമിന്റെ കഥ എന്റെ കൈയില് സുരക്ഷിതമാണെന്ന് തോന്നമ്ബോള് തരുമായിരിക്കും. ആത്മവിശ്വാസം കൈവരിക്കമ്ബോള് സംവിധാനം ചെയ്യുന്ന സിനിമ ഉണ്ടാവും. ആദ്യം ഫാന് പിന്നെ ഭാര്യ ശ്യാമിന്റെ മിക്ക സ്ത്രീകഥാപാത്രങ്ങളോടും ഇഷ്ടവും സ്നേഹവും തോന്നിയിട്ടുണ്ട്. ആദ്യം ഞാന് ശ്യാം പുഷ്കരന്റെ ഫാനാണ്. അതുകഴിഞ്ഞേ ഭാര്യയുള്ളൂ. വിവാഹത്തിനു മുന്പേ ഞങ്ങള് നല്ല സുഹൃത്തുക്കളായിരുന്നു. മായാനദിയിലെ അപ്പുവിനെ ഭയങ്കര ഇഷ്ടമാണ്. 22 ഫീമെയില് കോട്ടയത്തിലെ ടെസയെയും കുമ്ബളങ്ങി നൈറ്റ്സിലെ ബേബി മോളെയും ഇഷ്ടമാണ്. ഒരാളെ മറ്റൊരാളുമായി താരതമ്യം ചെയ്ത് പട്ടം കൊടുക്കാന് കഴിയില്ല. എല്ലാവരും നല്ലവരാണ്. ജോജിയിലെ ബിന്സിയും ഒട്ടും പിന്നിലല്ലെന്നു വേണം കരുതാന്. ശ്യാം തന്റെ കഥാപാത്രങ്ങളോടെല്ലാം നീതി പുലര്ത്തിയിട്ടുണ്ട്. പ്രത്യേകിച്ച് സ്ത്രീകളോട്. ആ കഥാപാത്രങ്ങള് അവതരിപ്പിച്ചവരും നീതി പുലര്ത്തി.